Κομμουνιστική Νεολαία Ελλάδας

Οργάνωση

Η KNE είναι δομημένη με βάση τον Δημοκρατικό Συγκεντρωτισμό και τις άλλες αρχές ενός Κόμματος νέου τύπου. Τα μέλη της συμμετέχουν στη φοιτητική παράταξη Πανσπουδαστική Κίνηση Συνεργασίας (ΠΚΣ) και στο Μέτωπο Αγώνα Σπουδαστών (ΜΑΣ) ως φοιτητές ή στη γραμματεία νέων του Πανεργατικού Αγωνιστικού Μετώπου ως εργαζόμενοι. Παρεμβαίνουν ,ακόμα, στα σχολεία,τα πανεπιστήμια, τους χώρους όπου δρα και εργάζεται η νεολαία. Διαθέτει αντικαπιταλιστικό πρόγραμμα για την σοσιαλιστική επανάσταση, την εργατική εξουσία(εργατική δημοκρατία) και τον κομμουνισμό.

Ιστορία

Η KNE ιδρύθηκε κατά τη διάρκεια της Χούντας των Συνταγματαρχών. Στις 22 Αυγούστου 1968 το Πολιτικό Γραφείο της Κεντρικής Επιτροπής του ΚΚΕ αποφάσισε την ίδρυση της ΚΝΕ. Στις 15 Σεπτεμβρίου 1968 ιδρύθηκε η ΚΝΕ, με τη συγκρότηση του πρώτου καθοδηγητικού οργάνου της. Μετά τη Μεταπολίτευση και τη νομιμοποίηση του Κομμουνιστικού Κόμματος η ΚΝΕ κατέστη η μαζικότερη πολιτική οργάνωση νεολαίας. Το φθινόπωρο του 1989, μέσα στη γενικότερη πολιτική κρίση της Αριστεράς στην Ελλάδα, την κατάρρευση του ανατολικού μπλοκ και την συγκυβέρνηση ΠΑΣΟΚ/ΝΔ/ΣΥΝ  αποχώρησαν ή/και διεγράφησαν πολλά μέλη του ΚΚΕ (μαζί με 15 μέλη της ΚΕ) και ένα πολύ μεγάλο κομμάτι του στελεχικού δυναμικού και των μελών της ΚΝΕ, με επικεφαλής τον ίδιο τον Γραμματέα του Κεντρικού Συμβουλίου Γιώργο Γράψα. Οι περισσότεροι από αυτούς  συγκρότησαν το Νέο Αριστερό Ρεύμα. Η δε πλειοψηφία της ΚΝΕ που συντάχτηκε με το ΝΑΡ, μετονομάστηκε στο 5ο Συνέδριο το 1990 σε ΚΝΕ-ΝΑΡ, τίτλο που θα κρατήσει έως το Συνέδριο μετεξέλιξης το 1995, οπότε θα μετονομαστεί τελικά σε Νεολαία Κομμουνιστική Απελευθέρωση (ΝΚΑ). Η διάσπαση της ΚΝΕ πραγματοποιήθηκε το Σεπτέμβρη του 1989. Παρά τη σοβαρή μείωση των δυνάμεών της η ΚΝΕ συνέχισε τη δράση της και σταδιακά (1991-1998) επανέκτησε  την παλιά της δυναμική (πορεία ανασυγκρότησης). Σύμφωνα με το καταστατικό της, η ΚΝΕ αγωνίζεται στο πλευρό του ΚΚΕ με στόχο την ανάληψη της εξουσίας από την εργατική τάξη και τους συμμάχους της. 
Με πρωτοβουλία της ΚΝΕ μετά από απόφαση του 9ου Συνεδρίου της ιδρύθηκε το Νοέμβριο του 2009 το Μέτωπο Αγώνα Σπουδαστών (ΜΑΣ).
Ανάμεσα στα άλλα, η ΚΝΕ έχει θέσει ως στόχους πάλης της το μέτωπο του πολιτισμού, του αθλητισμού, των δημοκρατικών ελευθεριών και την πάλη ενάντια σε όλα τα ναρκωτικά.
Στις 23-25 Σεπτεμβρίου 2018 στην Αθήνα σε μιά περίοδο συμπλήρωσης 50 χρόνων δράσης, η ΚΝΕ θα φιλοξενήσει τη 14η Συνάντηση Ευρωπαϊκών Κομμουνιστικών Νεολαιών με κεντρικό σύνθημα "Δυναμώνουμε τις Κομμουνιστικές Νεολαίες! Ισχυροποιούμε την πάλη ενάντια στον ιμπεριαλιστικό πόλεμο και την καπιταλιστική εκμετάλλευση για τα σύγχρονα δικαιώματα της νεολαίας στη δουλειά τις σπουδές και τη ζωή".

Φεστιβάλ ΚΝΕ - Οδηγητή

Το Φεστιβάλ ΚΝΕ - Οδηγητή, που διεξάγεται επί τέσσερις συνεχόμενες δεκαετίες, συνιστά την κορυφαία εκδήλωση της ΚΝΕ. Αποτελεί μέχρι σήμερα μια μαζική πανελλαδική νεανική πολιτική και πολιτιστική διοργάνωση με συμμετοχή χιλιάδων νέων. Ξεκίνησε το 1975 βασισμένο στα πρότυπα των Παγκόσμιων Φεστιβάλ Νεολαίας και Φοιτητών και των αντίστοιχων πρωτοβουλιών Κομμουνιστικών Κομμάτων και Κομμουνιστικών Νεολαιών στην Ευρώπη. Το Φεστιβάλ αποτέλεσε και αποτελεί βήμα για την προβολή της πρότασης της ΚΝΕ προς τη νεολαία, την παρουσίαση της πολιτικής και της ιδεολογίας του ΚΚΕ και της ιστορίας του κομμουνιστικού και εργατικού κινήματος της χώρας μας. Ο διεθνιστικός του προσανατολισμός παρέχει την ευκαιρία για έκφραση αλληλεγγύης προς αντίστοιχα κινήματα του εξωτερικού. Επίσης, ένας από τους βασικούς στόχους του Φεστιβάλ είναι η παρουσίαση της νεανικής πολιτιστικής δημιουργίας. Όλα αυτά τα χαρακτηριστικά συνενώνονται στις εκατοντάδες προ-φεστιβαλικές και φεστιβαλικές εκδηλώσεις που διοργανώνονται σε όλη την Ελλάδα, στις Πολιτιστικές Συναντήσεις νέων δημιουργών, στα "Αντιιμπεριαλιστικά Διήμερα" που διεξάγονται κάθε καλοκαίρι από το 1992 με κινηματικές δράσεις σε συγκεκριμένους στόχους (κυρίως σε νατοϊκές εγκαταστάσεις), καθώς και στο camping της ΚΝΕ, μια πρόταση δημιουργικών και εναλλακτικών διακοπών κόντρα στο καταναλωτικό πρότυπο συνδυάζοντας πολιτιστικές,ιδεολογικές και αθλητικές δράσεις. Οι κεντρικές εκδηλώσεις του Φεστιβάλ ΚΝΕ - Οδηγητή διεξάγονται κάθε Σεπτέμβριο στην περιοχή της Αθήνας, τα τελευταία χρόνια στο Πάρκο Περιβαλλοντικής Ευαισθητοποίησης "Αντώνης Τρίτσης". Στο 43ο Φεστιβάλ ΚΝΕ-Οδηγητή , το οποίο έλαβε χώρα το 2017, κεντρικό ρόλο κατείχε η 100η επέτειος από την Οχτωβριανή Σοσιαλιστική Επανάσταση στην Ρωσία και την σοσιαλιστική οικοδόμηση στην Σοβιετική Ένωση.